Dr. Ilkei Csaba:

**Egy képzett régi szovjet aspiráns az állambiztonság**

**parlamenti szekciójából**

Dr. Simon Imre („Erdős”) esete a BM III/III- al és az MSZP-vel

A történeti kutató munkája soha nem érhet véget, a tegnapi rejtélyek megfejtése után jön megannyi újabb kérdőjel, az elfeledett ok-okozati viszonyok újraértékelése, a mások által elhagyott nyomok újra azonosítása. Többször leírtam már: az ismeretanyag lépésről lépésre történő bővülése szüntelen kiegészítésekkel, javításokkal, frissítésekkel jár, enélkül nincs hiteles publikáció sem. A hiánypótlás nem hátrány, hanem elengedhetetlen folyamat követés. A régóta ajtónyitásra váró csontvázak akkor is kiesnek a rozzant szekrényből, ha egyébként szörnyű időket élünk, aggasztó napi gondokkal.

2010-ben megjelent tanulmányomban <http://www.utolag.com/BehalozottMagyarOrszaggyules.htm> elsőként dolgoztam fel az átmentett és elhallgatott állambiztonsági múlt tetten ért következményeit az első szabadon választott magyar országgyűlés (1990-1994) képviselői körében. Legalább 25 állambiztonsági hálózati személy jutott be a T. Házba minden törvényes kontroll nélkül, a politikai pártok megalkuvó, hanyag és felelőtlen közreműködésével.

És a sornak még nem volt vége. 1994-ben folytatódott a gátlástalan politikai kalandorság. Négy év nem volt elég az alapos tájékozódáshoz, a tanulságok levonásához. Az *„Ügynökök az országgyűlésben”* című kötetemben <https://mek.oszk.hu/18800/18898> további 8 képviselőről bizonyítottam cáfolhatatlan érintettségét.

[Felsoroltam még több olyan képviselőt, akinek valószínűsíthetően szintén hálózati múltja volt, de valamelyik bizonyíték hiányzott ahhoz, hogy teljesüljenek a törvényes előírások (2003. évi III.tv.1.§ (5)) szerinti kritériumok a hálózati személy fogalmához.]

S itt álljunk meg azért, amiért ezt a rövid tanulmányt írom. Néhány hete avatott értelmiségiek – köztük kutatók – kötetlen beszélgetésén jeles professzor ismerősöm felhívta a figyelmem arra, hogy az általam felsorolt, bizonyítottan érintett, 1994-ben mandátumot szerzett képviselők köréből kimaradt egy: a III/III-as **Dr. Simon Imre,** *„Erdős”* informátor, akit az **MSZP** vitt be 1994-ben Békés megyei területi listáján. Jót mosolyogtunk, mert természetesen nem volt semmilyen „pártos” okom erre, csak akkor még nem dolgoztam fel teljesen a hiányolt képviselőt.

*„Erdős”* csak akkor bukott le, amikor működni kezdett az átvilágítási törvény (Az egyes fontos tisztségeket betöltő személyek ellenőrzéséről és a Történeti Hivatalról szóló 1996. évi LXVIII. örvénnyel módosított 1994. évi XXIII. törvény.)

*(Kép 01)*

Az átvilágító bírók Dr. Gondos Imre elnök vezette II. sz. Bizottságának 1997. július 02-i határozatában foglalt felszólítására Dr. Simon Imre országgyűlési képviselő (MSZP) 1997. augusztus 8-án nyújtotta be lemondását az Országgyűlés elnökének. Gál Zoltánhoz címzett levelében a tényleges ok helyett így indokolta távozását:

*„Az utóbbi hetekben … életemben olyan változások következtek be, amelyek miatt csökkenteni kívánom közéleti szerepvállalásomat. Ennek első lépéseként teszem meg lemondásomat.”* (ÁBTL 5.1. – 00/8006/1997/12).

Tudományos kutatóként az állambiztonsági mágnesszalagok 2018-ban történt megnyitása után, 2020 szeptemberében találtam meg Simon Imre, *„Erdős”* informátor személyi nyilvántartó lapját a szalagok hálózati adattárában (ÁBTL, H-2.3.2), ami kiegészült 1966-ban kelt 6-os kartonjával (ÁBTL – 2.2.2.) és jelentéseinek Munka dossziéjával, melyet 3.1.2. M-31528 számon őriz az ÁBTL.

**Egy pártos karrier állomásai**

**Simon Imre** (1947. január 6, Szakmár, Pest-Pilis-Solt-Kiskun vármegye, Farkas Veronika) nagyszülei mindkét ágon Kalocsa környéki gazdálkodók voltak. Édesapja: Simon Ignác előbb egyéni gazdálkodó, majd tsz-tag, anyja szintén gazdálkodó, azt követően a szakmári termelőszövetkezetben dolgozott. István bátyja mérnök-közgazdász, Ignác öccse közgazdász és programozó matematikus. 1972-ben nősült, felesége: Szepesi Zsuzsanna kémia-fizika szakos középiskolai tanár, két lányuk született: Ágota (1973) és Judit (1977).

Kalocsán érettségizett 1965-ben, az I. István Gimnáziumban. Hódmezővásárhelyi sorkatonai szolgálat (1965-1966) után Szegeden, a József Attila Tudományegyetem Természettudományi Karán folytatta tanulmányait, 1971-ben szerzett matematika-földrajz szakos középiskolai tanári oklevelet.

Két évig Budapesten az MTA Földrajztudományi Kutatóintézetének kutatója, majd 1973 őszétől Békéscsabán az intézet alföldi kutatócsoportjának főmunkatársa. 1974-ben egyetemi doktori címet szerzett, majd kutatását a moszkvai Lomonoszov Egyetem levelező aspiránsaként folytatta (1976-1980). Kandidátusi fokozatot ért el 1980-ban, disszertációjának témája: A területi differenciálódás vizsgálata matematikai módszerekkel alföldi példákon.

Hazai és külföldi szaklapokban számos publikációja jelent meg területfejlesztéssel, településfejlesztéssel, az agrártérségek átalakulásával, az elmaradottság és a hátrányos helyzet feltárásával, elemzésével kapcsolatosan. Szerkesztője az Alföldi Tanulmányoknak és az Alföldi Társadalomnak. A Regionális Kutatások Központja alföldi kutatócsoportjának vezetője 1984 és 1991 között.

*(Kép 02)*

**1991**. januárjában megválasztották **a Békés Megyei Közgyűlés elnökének**. 1995-ben tagja a Dél-alföldi Regionális Befektetési Társaság felügyelőbizottságának. Békés Megye Szociális Alapítványa (1991) és a Békés Megyéért Vállalkozásfejlesztési Alapítvány (1992) kuratóriumának elnöke. A Magyar Urbanisztikai Társaság Békés megyei szervezetének 1993-ban lett az elnöke.

Politikai pályafutása során előbb **KISZ-évfolyamtitkár az egyetemen.1970-ben belépett a Magyar Szocialista Munkáspártba. 1989. október 6-án átlépett az MSZP-be.** 1991. januárjáig a békéscsabai szervezet elnökségének és a párt országos választmánynak is tagja. Az 1990. évi országgyűlési képviselőválasztáson sem a párt megyei, sem annak országos listáján nem jutott be a parlamentbe. Ugyanebben az évben az önkormányzati választásokon a békéscsabai MSZP-lista vezetőjeként tagja lett a városi képviselőtestületnek.

**1994-ben** ismét a megyei közgyűlés elnöke. 1992-től a strasbourgi székhelyű Európai Régiók Gyűlése vezetőségének tagja, az egészségügyi és szociális kérdésekkel foglalkozó bizottság alelnöke. A magyar megyei önkormányzati szövetségek részéről tagja a szintén strasbourgi központú Európa Tanács Regionális és Helyi Hatóságok Állandó Konferenciájának.

Az **1994.** évi országgyűlési választásokon egyéni jelöltként nem indult, ám szerepelt az MSZP Békés megyei területi listáján (2.) és az országos listán (47.) is. **Mandátumot a megyei listáról szerzett.** Kezdetben az Országgyűlés európai integrációs ügyek bizottságának tagja, majd a környezetvédelmi bizottságé, az IPU magyar csoportja magyar-orosz baráti tagozatának elnöke, a magyar-belga baráti tagozat alelnöke, a magyar-kubai tagozat tagja. Az MSZP frakcióban a területfejlesztési munkacsoportban dolgozott. Az orosz nyelvet felsőfokon, az angolt középfokon beszélte.

**A katonai elhárítás ajánlotta**

Miközben egyetemi előfelvételisként sorkatonai szolgálatát Hódmezővásárhelyen töltötte (1965-1966), az alakulat elhárító tisztje, Tóth hadnagy felfigyelt rá, s néhány személyes beszélgetés után úgy ítélte meg, hogy alkalmas az egyetemi hallgatók körében végzendő felderítő munkára. A jelölt ekkor még csak a középiskolai tanulmányai alatt szerzett politikai tapasztalatairól, észrevételeiről számolt be. Ennek alapján **1966. június 3-án a BM Csongrád megyei Rendőr-Főkapitánysága Politikai Osztályának III/III Alosztálya „*Erdős”* fedőnéven, hazafias alapon beszervezte ügynöknek**. Alosztályvezető: Dán István r. százados, csoportvezető: Bóka István r. őrnagy. Beszervezője és első kapcsolattartója **Juhász György r. alhadnagy** volt, foglalkoztatási vonala - nyilvántartó kartonja szerint – „speciálisan ifjúsági”. Dossziészáma: H-46513, irattárba helyezve: B-118701 és M-31528 dosszié.

*(kép 03)*

*„Erdős”* ügynök június 13-án még Hódmezővásárhelyen, az alakulat elhárító tisztjének szobájában találkozott III/III-as kapcsolattartójával, aki miután felvilágosító válaszokat adott kérdéseire, egyebek között ezt írta jelentésébe:

*„E kérdések megbeszélése után az ügynök kijelentette, hogy ezek ismeretében szívesen áll rendelkezésünkre és együttműködésünk során személyekre való tekintet nélkül jelenteni fogja a tudomására jutó ellenséges tevékenységre utaló jelzéseket.”*

Szeptemberben az ügynök megkezdte egyetemi tanulmányait, első jelentései után kapcsolattartó tisztje megállapította:

*„Véleményem szerint a bizalmas munka számára nem okozott lelki problémákat”*

*(kép 04)*

Melyek azok a témakörök, amelyeket „Erdős” jelentései a leggyakrabban érintenek a következő években (1966-1970)?

* az egyetemi hallgatók, kollégisták antiszemita kijelentései,
* az egyházakhoz, a vallásokhoz, a hitélethez való viszony, a „templomba járók” és a „szektákhoz tartozók” köre,
* a Szabad Európa és más ellenséges rádióadások rendszeres hallgatói, a hírek terjesztői,
* a Szovjetuniót és a kommunista világnézetet ért kritikai vélemények, különös tekintettel a szovjet-amerikai és a szovjet-kínai kapcsolatokra,
* Izrael agresszív politikája a Közel-Keleten,
* a kulturális és művészeti események alkalmával elhangzott „provokatív” kérdések és megjegyzések, melyek összeegyeztethetetlenek a hivatalos állásponttal,
* ellenséges egyéni ügyek, például jelentés angol nyelvtanáráról vagy J. K. magyar származású kanadai állampolgárról, aki gépkocsijával szovjet laktanyák és katonai alakulatok elhelyezkedéséről érdeklődött Kalocsa környékén.

*(Kép 05)*

Jelentéseit tartótisztjei váltakozva minősítették operatív szempontból értékesnek vagy értéktelennek. 1969-től egyre inkább azt tapasztalták, hogy *„Erdős”* felszínesen látja el a kapott feladatokat, azok végrehajtását igyekszik elodázni, kezdeményező készsége csökkent, a megbeszélt találkozási helyeken („Utasellátó” Étterem, „Anna” Presszó, „Hungária” Söröző, stb.) késve vagy egyáltalán nem jelenik meg.

1970. szeptember 19-én megtartott találkozójukon Simon Imre bejelentette, hogy az egyetemi **MSZMP** szervezet előterjesztése alapján a felsőbb szerv jóváhagyta **párttagsági felvételét.** Erre való tekintettel az állambiztonsági hálózati személyek köréből 1970. október 28-án kizárta a Csongrád megyei ÁB szerv.

*(Kép 06)*

Ettől a naptól kezdve, sok éven át, fényes karrierje végéig, soha senki, egyetlen hivatalos szerv, parlamenti tisztségviselő vagy bizottság, de saját pártja sem érdeklődött esetleges állambiztonsági múltjáról, mint előre lépésének akadályáról, s ő sem tájékoztatott arról senkit. [MSZP frakcióvezető: Szekeres Imre, a Nemzetbiztonsági Bizottság elnöke: Boross Péter, 1994. 06. 28. -1996. 04. 15., Kónya Imre, 1996. 04. 16. – 1998. 06. 17.]

Az elhallgatott és átmentett titkosszolgálati múlt fájdalmasan és kitörölhetetlenül hozzátartozott a rendszerváltás torz erkölcsi arculatához. Nem változtatott azon a már említett átvilágítási törvény sem, amely a BM III. (Állambiztonsági) Főcsoportfőnökség hálózati személyei közül csak a III/III. Csoportfőnökség érintettjeit szűrte ki, a többiek számára kiskaput hagyott, az átvilágító bírók eljárási gyakorlata kijátszható volt.

*(Kép 07)*

Gondoljanak csak arra a példára: hogyan vitte be a **Fidesz-KDNP** még **1998**-ban is a parlamentbe **Polonyi Kornélt**, a *„Tóth József”* fedőnevű III/II-es informátort a Veszprém megyei területi listájáról az átvilágító bírók asszisztálása mellett. S miként töltötte ki idejét zavartalanul az informátor 2002-ig, amiért is aztán derék munkásságával állami kitüntetést érdemelt ki Áder János köztársasági elnöktől. [Lsd. idézett kötetem, <https://mek.oszk.hu/18800/18898> [204-218](https://mek.oszk.hu/18800/18898%20204-218) oldalát, valamint a további példákat.] Igaz, az ügynökök kitüntetésében Ádert felülmúlta Mádl Ferenc és Göncz Árpád is.

De nem az átvilágítási törvénnyel kezdődött a cinikus hazugságok sora, hanem még az új parlament 1990. május 2-i megalakulása előtt. Ahogy erről hivatkozott könyvemben is írtam: a volt BM. IIII/III. Csoportfőnökség 1990. január 18-i, jogutód nélküli megszűnése után a hálózat tagjainak egy részét, akik vállalják a további szolgálatokat, átmentik a szerveződő új kémelhárításhoz, a február 14-én megalakuló Nemzetbiztonsági Hivatalhoz. A tovább szolgálóknak így eltüntetik a politikai rendőrséghez kötődő múltját, őket majd nem is kell átvilágítani. Az akció oly sikeres az érintettek körében – rendszervváltó mentőakció néhány nap alatt -, hogy az NBH a megalakulása után is tovább válogat egészen május közepéig, s a múlt embereiből feltölti a hírszerzés és a bűnügyi felderítés, valamint a katonai hírszerzés és elhárítás megritkult hálózatát. Miközben a BM Roosevelt téri székházának alagsori páncéltermében magához véve eltüntet kb. 17-18 ezer személyi kartont, adatlapot az operatív nyilvántartóból, megsemmisíti a „*Különösen fontos, titkos”* (KFT) minősítésű hálózati személyek dokumentációját.

Az MDF meghirdette „Tavaszi nagytakarítás” elmaradt, az Antall -, majd a Boross kormány alatt folytatódott a megalkuvások sora, 1994-től pedig miért is változtatott volna mindezen Horn Gyula, - nem ők ígértek rendszerváltást.

**Dr. Ilkei Csaba**

tudományos kutató